## Nuria Montes destaca que en la primera setmana de la plataforma de Sitval s’han tramitat més de 20.000 cites

*** La consellera d’Innovació, Indústria, Comerç i Turisme recorda que www.sitval.com és l’únic domini oficial per a fer la reserva i el pagament de les taxes de la ITV
* Nuria Montes ha assistit a l’acte de constitució de la secció sindical d’UGT en Sitval on ha manifestat que “esta secció ajudarà a disposar d’un entorn laboral més just, equitatiu i productiu”**

La consellera d’Innovació, Indústria, Comerç i Turisme, Nuria Montes, ha informat del nombre de cites que en la seua primera setmana de funcionament ha tramitat la nova plataforma informàtica de la Societat Valenciana d’Inspecció Tècnica de Vehicles (Sitval). Concretament entre el 15 i el 21 de juliol s’han rebut 22.239 cites confirmades i se n’han pagat 20.764 per un valor d’1.011.430 euros. Durant la primera setmana de funcionament, la nova plataforma va rebre la visita de 192.000 usuaris.

Nuria Montes ha explicat que la web de Sitval ha sigut diverses vegades atacada i que fins i tot l’han arribada a clonar per a cometre frau. Per això, ha incidit en què “des de la Generalitat denunciarem i perseguirem tots estos casos i estem segurs que a mesura que els usuaris sàpien que la web correcta és <sitval.com> s’evitaran els fraus en la reserva i el pagament de la ITV”.

**Constitució de la secció sindical d’UGT en Sitval**

La consellera d’Innovació, Indústria, Comerç i Turisme, Nuria Montes, ha assistit a l’acte de constitució de la secció sindical d’UGT en Sitval on ha destacat que “esta secció ajudarà a disposar d’un entorn laboral més just, equitatiu i productiu”. La seua constitució és, a més, “reflex d’este procés d’ordenació de la societat” i fórmula de representació dels treballadors reconeguda en la Llei orgànica 11/1985, de 2 d’agost, de llibertat sindical i en els convenis col·lectius de les empreses concessionàries als quals Sitval s’ha subrogat.

Montes ha criticat que “quan va arribar l’actual Govern Valencià la massa salarial del 2023 no estava autoritzada i la va haver d’autoritzar este Consell; el procediment per a l’equiparació salarial de la plantilla era nul de ple dret i no hi havia un comandament unificat entre estacions. A més, hi havia multiplicitat de convenis col·lectius; les estacions que fan la inspecció tècnica de vehicles (ITV) no estaven adscrites al patrimoni de la societat; i hi havia una gran quantitat d’immobles pendents de regularització registral i cadastral amb les conseqüències que això podia comportar, especialment en el cas que es produïra un sinistre”.

Amb la constitució de la nova secció sindical d’UGT, la consellera ha assegurat que “es disposa d’un espai adequat per als treballadors que millorarà la col·laboració, la comunicació i la informació, com a valors intangibles bàsics en qualsevol organització. A més, oferirà assegurança, programes de capacitació i desenvolupament professional dels seus integrants, i contribuirà decisivament a la satisfacció i motivació dels treballadors de Sitval”.

Fecha: 22/07/2024